Wyšina princa Bjedricha Awgusta

Wyšina princa Bjedricha Awgusta () je 469 m wysoka hora w gmejnje Załom w sakskej Hornjej Łužicy. Wot lěta 1900 steji na wjeršku hórska bawda z wuhladnej Wěžu princa Bjedricha Awgusta.

 Přirodne poměry 
Hora leži w sakskim dźělu Łužiskich horow a jich mesogeochorje Wuchodne hornjołužiske hory. Na zapadźe nawjazuje čěska hora Liščí vrch (480 m), na sewjerozapadźe Tännichtberg (461 m) a na juhu Schwarze Koppe (470 m). Geologisku podłohu twori přewažnje łužiski granodiorit a na zapadnej skłoninje nawjaza dwubłysćinkaty granodiorit. Přez sewjernu skłoninu ćehnje so žiłka křemjenja a tež namaka so tu stara zapławjena skała. Najbóle rozšěrjeny typ pódy je podzolna bruna póda a dale tež wustupuje pseudoglej hač koluvisol a regosol. Južnje pod horu wužórli a ćeče Sohlander Dorfbach a sewjernje ćeče Tännicht Wasser. Cyła hórka słuša k přitočnišću Sprjewje a z tym Łobja a Sewjerneho morja. Wjeršk je zalěsnjeny z jehlinojtym hač měšanym lěsom, skłoniny maja předewšěm ratarske wužiwanje. Wyšina princa Bjedricha Awgusta leži w krajinoškitnej kónčinje Hornjołužiske hory.

 Turistika 
K wuhladowej wěži na wjeršku wjedu wjacore pućowanske šćežki. Wot němsko-čěskeje statneje hranicy je to žołta šćežka (smužka), wot Załomskeje hwězdarnje wjedźe čerwjena šćežka. Zelena dalokowobchadna šćežka wjedźe do jednoho směra na Budyšin a do druheho směra na Wulki Pichow (498 m). Žołta šćežka (dypk) je kołopućowanski puć wokoło Załomja.

 Galerija 

 Žórła 

 Literatura 

 Wotkazaj 

 Mapy.com: pućowanska karta, Wyšina princa Bjedricha Awgusta a wokolina

Kategorija:Hora w Sakskej
Kategorija:Hora w Europje
Kategorija:Hora w Hornjej Łužicy
Kategorija:Załom
Kategorija:Łužiske hory